Huise ontruim weens woedende grondgrypers(Foto: Verskaf) Inwoners van kleinhoewes in Knoppieslaagte, Timsrand en Mnandi buite Centurion moes Maandag inderhaas hul huise ontruim weens gewelddadige betogings deur grondbesetters in die gebied. Onwettige grondbesetters in die Olievenhoutbosch-omgewing het verlede week ’n skool en huise aan die brand gesteek en paaie versper nadat ’n uitsettingsbevel toegepas is wat hulle dwing om die grond te verlaat. Die besetters het Woensdag en Vrydag al begin om die N14-snelweg met brandende motorbande en klippe te versper en eiendom aan die brand te steek in opstand teen die verwagte uitsetting. Eiendomme in Londonlaan is Vrydag aan die brand gesteek. Die Greenhill‑GB Primary School in Olievenhoutbosch is ook afgebrand. (Foto: Verskaf) Lukas Olivier, voorsitter van die gemeenskapspolisiëringsforum (GPF) in Olievenhoutbosch, sê nadat die polisie, balju en ’n private diensverskaffer Maandag by die grond opgedaag het om die besetters te verwyder, het die situasie handuit geruk. Inwoners is Maandagaand gevra om hul huise te ontruim weens moontlike aanvalle deur die betogers. Die besetters het in Augustus verlede jaar ’n stuk grond in die omgewing – van sowat 180 hektaar – betree en met verloop van tyd 6 000 tydelike wonings opgerig. Die eienaars het hul na die hof gewend en in November is uitspraak gelewer dat dié besetters nie plakkersregte het om die grond te beset nie en dat hulle verwyder moet word. Maroela Media het die uitsettingsbevel onder oë gehad. Met die uitvoer van die uitsettingsbevel Maandag, het besetters gewelddadig geraak en klippe begin gooi. Die polisie en die ander partye op die toneel, het later onttrek. Die GPF het boonop inligting ontvang dat die besetters uitgebreide aanvalle op die gemeenskap beplan. Die GPF het Maandagmiddag met die polisie, sekuriteitsmaatskappye en ook raadslede van die Stad Tshwane ontmoet, waarna daar besluit is om inwoners te vra om hul wonings te ontruim. (Foto: Verskaf) “Dit was nie ’n besluit wat ligtelik geneem is nie,” sê Olivier. “Twee gesinne het besluit om alternatiewe akkommodasie te soek terwyl die meeste inwoners besluit het om te bly en hul grond te beskerm.” Die polisie en sekuriteitsmaatskappye soos Scorpion Risk Services, Monitor Net en Axon was saam met die GPF Maandagaand op die toneel om bystand aan gemeenskapslede te bied. “Die situasie was gewelddadig, veral toe daar nog nie polisieteenwoordigheid was nie. Die polisie het omstreeks 22:00 opgedaag.” Nie enige inwoners is egter direk in gevaar gestel of beseer nie. Teen Dinsdag was die situasie kalm, maar volgens Olivier is die GPF op gereedheidsgrondslag. Die openbare polisieorde is ook tans op die toneel. Maroela Media het navraag aan die polisie gerig, maar nog geen terugvoer ontvang nie.